NARIADENIE KOMISIE (ES) č. 373/2007
z 2. apríla 2007,
ktorým sa mení, dopĺňa a opravuje nariadenie (ES) č. 795/2004, ktorým sa ustanovujú predpisy na vykonávanie schémy jednotných platieb ustanovenej v nariadení Rady (ES) č. 1782/2003
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1782/2003 z 29. septembra 2003, ktorým sa stanovujú spoločné pravidlá režimov priamej podpory v rámci Spoločnej poľnohospodárskej politiky a ktorým sa zavádzajú niektoré režimy podpory pre poľnohospodárov a ktorým sa menia a dopĺňajú nariadenia (EHS) č. 2019/93, (ES) č. 1452/2001, (ES) č. 1453/2001, (ES) č. 1454/2001, (ES) č. 1868/94, (ES) č. 1251/1999, (ES) č. 1254/1999, (ES) č. 1673/2000, (EHS) č. 2358/71 a (ES) č. 2529/2001 (1), a najmä jeho článok 60 ods. 2 druhú vetu a článok 145 písm. c) a d),
keďže:
(1)
V nariadení Komisie (ES) č. 795/2004 (2) sa zavádzajú predpisy na vykonávanie schémy jednotných platieb od roku 2005. Skúsenosti s administratívnym a operatívnym zavádzaním tejto schémy na vnútroštátnej úrovni ukázali, že v určitých ohľadoch sú nevyhnutné ďalšie podrobné predpisy a v iných ohľadoch sa musia vyjasniť a prispôsobiť existujúce predpisy.
(2)
Cukrová trstina sa pestuje na danej pôde počas obdobia piatich rokov alebo dlhšie a zberá sa opakovane, takže sa môže považovať za trvalú kultúru. Podľa článku 44 ods. 2 nariadenia (ES) č. 1782/2003 nie sú plochy pokryté trvalou kultúrou vo všeobecnosti oprávnené na získanie nárokov na platbu. V článku 3b ods. 2 nariadenia (ES) č. 795/2004 sa ustanovuje oprávnenosť trvalých kultúr v rámci schémy jednotných platieb pod podmienkou, že plocha je predmetom žiadosti o podporu na energetické plodiny ustanovenej v článku 88 nariadenia (ES) č. 1782/2003.
(3)
V nariadení (ES) č. 1782/2003 zmenenom a doplnenom nariadením Rady (ES) č. 319/2006 (3) sa stanovujú predpisy na neviazanú podporu a integráciu podpory pre cukrovú repu, trstinu a čakanku do režimu jednotných platieb. Preto by mali byť plochy pokryté týmito plodinami oprávnené bez požiadavky predloženia žiadosti o podporu v rámci schémy energetických plodín. Je vhodné vyňať cukrovú trstinu z definície trvalých kultúr v článku 2 nariadenia (ES) č. 795/2004 jej zaradením do zoznamu plodín, ktoré sa považujú za viacročné plodiny na účely hlavy III nariadenia (ES) č. 1782/2003.
(4)
V súlade s článkom 52 nariadenia (ES) č. 1782/2003 sa produkcia konopy pestovanej na iné použitie ako na vlákno povoľuje ako využívanie pôdy v rámci schémy jednotných platieb od 1. januára 2007. Poskytnutie platby by malo byť závislé na použití certifikovaných osív určitých odrôd. Z tohto dôvodu by sa článok 29 nariadenia (ES) č. 795/2004 mal zodpovedajúcim spôsobom zmeniť a doplniť.
(5)
V znení článku 30 ods. 5 nariadenia (ES) č. 795/2004 sa vyskytuje chyba. Ustanovuje sa v ňom povinnosť členských štátov prijať opatrenia potrebné na uplatňovanie článku 29 nariadenia (ES) č. 1782/2003 v prípade producentov, ktorí prostredníctvom neobvykle nízkych počtov jednotiek dobytka (LU) počas časti roka umelo vytvárajú podmienky, ktoré si vyžadujú dodržiavanie minimálnej poľnohospodárskej činnosti. Táto povinnosť by sa mala uplatňovať v prípade, že sa neobvyklosť týka vysokých počtov jednotiek dobytka. Vyššie uvedené ustanovenie by sa preto malo opraviť.
(6)
V prílohe II k nariadeniu (ES) č. 795/2004 sa ustanovuje priemerný počet hektárov uvedených v článku 60 ods. 2 nariadenia (ES) č. 1782/2003 na základe dátumov oznámených Komisii príslušnými členskými štátmi. Malta a Slovinsko oznámili príslušné údaje. Je preto vhodné ustanoviť počet hektárov pre tieto členské štáty.
(7)
Keďže integrácia podpory pre cukrovú repu, trstinu a čakanku do režimu jednotných platieb je uplatniteľná od 1. januára 2006, je vhodné ustanoviť, aby sa zmenené a doplnené ustanovenia týkajúce sa oprávnenosti plôch pokrytých cukrovou trstinou na schému jednotných platieb uplatňovali so spätnou účinnosťou od tohto dátumu.
(8)
Keďže sa v nariadení (ES) č. 795/2004 zavádzajú implementačné pravidlá pre schému jednotných platieb od 1. januára 2005, oprava článku 30 ods. 5 by sa mala uplatňovať od tohto dátumu.
(9)
Nariadenie (ES) č. 795/2004 by sa preto malo zodpovedajúcim spôsobom zmeniť, doplniť a opraviť.
(10)
Opatrenia ustanovené v tomto nariadení sú v súlade so stanoviskom Riadiaceho výboru pre priame platby,
PRIJALA TOTO NARIADENIE:
Článok 1
Nariadenie (ES) č. 795/2004 sa mení a dopĺňa takto:
1.
V tabuľke v článku 2 bode d) sa dopĺňa tento riadok:
„1212 99 20
cukrová trstina“
2.
V článku 29 sa druhá veta nahrádza takto:
„Osivo sa osvedčuje v súlade so smernicou Rady 2002/57/ES (4) a najmä jej článkom 12.
3.
V článku 30 sa odsek 5 nahrádza takto:
„5. Členské štáty prijmú opatrenia potrebné na uplatňovanie článku 29 nariadenia (ES) č. 1782/2003 v prípade producentov, ktorí prostredníctvom neobvykle vysokých počtov jednotiek dobytka (LU) počas časti roka umelo vytvárajú podmienky, ktoré si vyžadujú dodržiavanie minimálnej poľnohospodárskej činnosti.“
4.
Príloha II sa nahrádza znením prílohy k tomuto nariadeniu.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Bod 1 článku 1 sa uplatňuje od 1. januára 2006.
Bod 2 článku 1 sa uplatňuje od 1. januára 2007.
Bod 3 článku 1 sa uplatňuje od 1. januára 2005.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 2. apríla 2007